ToekomsVenster: Frustrasie | Maroela Media
Daar is nie een van ons wat nie weet van frustrasie nie. Frustrasie is wat gebeur wanneer jou planne in die wiele gery word. Ek het pas die ervaring dat 'n afspraak geskuif word en dat dit my hele beplanning na die maan stuur. Dit verontrief my geweldig en maak dat ek nou "alles" moet skuif en herbeplan net om hierdie skuif te akkommodeer.
My planne en beplanning. My gerief en my dagboek. My frustrasie.
Ai, nogal opmerklik hoe dikwels die woordjie "my" voorkom. "My" lewe word op sy kop gekeer en ek is darem redelik belangrik! Lekker arrogant en selfgerig, nie waar nie?
Ek wonder of ons nie baie gesonder sal leef as ons vanuit 'n "God weet beter, Hy het 'n plan, Hy is ook hierin met my op pad" verwysingsraamwerk leef nie.
Ongerieflik? Ja. Die einde van die wêreld? Nee! Is dit die moeite werd om te mor, klae en baklei? Duisende keer nee. (Natuurlik praat ek nie van moedswillige en ongedissiplineerde optrede teenoor jou nie. Ons het nodig om mekaar hierin op te skerp.)
Vanoggend se oproep en die nuwe reëling wat nou gemaak moet word, is regtig 'n uitdaging, ek stry nie daaroor nie.
Het God dalk 'n plan daarmee? Bewaar Hy my van iets? Weet Hy beter? Kan ek Hom vertrou?
Nog meer, is die leë spasie in my dagboek waar daar 'n afspraak was, onwelkom of het ek juis daardie spasie nou baie nodig. So, reël 'n ander geleentheid. Ons sal wel daarby uitkom.
Here maak my rustig asseblief met die wete dat U in beheer is.
yip, dit waar ….daaruit geleer…. so intersant kan nooit beplan nie asook werk nooit uit dan gee ek oor vir Here sodat U wil gebeur.